b'\n_START_ARTICLE_\nMas Viader\n_START_SECTION_\nMasia\n_START_PARAGRAPH_\nEdifici de tres plantes i teulada a dues vessants. El mur lateral est\xc3\xa0 encastat al nivell del terreny. A l\'interior presenta l\'estructura tradicional de tres crugies paral\xc2\xb7leles amb escala al fons de la sala central, coberta amb dues voltes d\'arcs rebaixats. Al pis superior trobem l\'estan\xc3\xa7a noble amb habitacions a banda i banda. La fa\xc3\xa7ana t\xc3\xa9 portal dovellat amb escut a la clau, dues finestres i balc\xc3\xb3 central, tamb\xc3\xa9 amb escut, i tres arcs de pedra de mig punt al graner.\n_START_SECTION_\nCapella de Santa Margarida\n_START_PARAGRAPH_\nEdifici de planta rectangular coberta amb volta seguida apuntada i cap\xc3\xa7alera carrada. Als peus hi ha el cor on s\'accedeix per una escala lateral a l\'esquerra. El parament interior \xc3\xa9s emblanquinat. La fa\xc3\xa7ana principal t\xc3\xa9 una porta rectangular amb marc motllurat, dos capitells i trencaaig\xc3\xbces a la part superior amb m\xc3\xa8nsules, sota el que hi ha una inscripci\xc3\xb3 sense posar l\'any que diu: "Fonch acabada la p(rese)nt obra 23 de abril any". Al capdamunt, un ull de bou i a l\'esquerra, una finestra apa\xc3\xafsada. El campanar d\'espadanya s\'aixeca al davant del carener de la teulada.\n_START_SECTION_\nHist\xc3\xb2ria\n_START_PARAGRAPH_\nA la llinda de la fa\xc3\xa7ana hi ha gravada la inscripci\xc3\xb3: ANTICH BLAY VIADER ME FESIT 1634. Actualment pertany a la mateixa fam\xc3\xadlia que segueix explotant les terres properes. La petita capella fou bastida vers 1630 dins de la propietat del mas Viader. S\'hi celebra missa el dia de Santa Margarida i s\'utilitza per a cerim\xc3\xb2nies de la fam\xc3\xadlia propiet\xc3\xa0ria.'